**Mirjana Bobić Mojsilović** rođena je 29. juna 1959. godine u Beogradu. Nakon Prve beogradske gimnazije upisala je Fakultet političkih nauka u Beogradu, smer novinarstvo, gde je diplomirala. Novinarstvom se bavi od 1979. godine kad je postala saradnik „Omladinskih novina" i „Duge". Bila je urednik u časopisu „Intervju", a zatim urednik-autor u „Dugi". Pisala je za NIN, Mladinu, Danas, Oslobođenje, Nedelju, Politiku, TV reviju, Stav, Demokratiju itd. Radila je više emisija na televiziji kao što su *Ovo vas još nisam pitala* (TV B92), *Pogodi ko dolazi na večeru* koju je vodila na Enter televiziji. Pored pisanja bavi se i slikanjem.

Mirjana Bobić Mojsilović ima sestru bliznakinju, Zoricu Tomić, koja takođe piše i izdala je nekoliko knjiga iz oblasti komunikologije i kulturologije koju predaje na Filološkom fakultetu u Beogradu.

Mirjana je kolumnistkinja u Večernjim novostima. Njena kolumna nosi naziv *Srce pod pritiskom*.

O delima
--------

Prva knjiga koju je izdala bila je *Baba nemoj ništa da me pitaš* (1997). To je zbirka kraćih priča o ljubavi, ženama i njihovim smešnim, tužnim, zabavnim i dosadnim muškarcima. Jedna od priča pod nazivom *Dragulj Beograda* objavljena je u *Antologiji pripovedaka srpskih književnica* Rajka Lukača.

Drama *Suze su okej* (1999) je integralni tekst istoimene drame koja se izvodila u Narodnom pozorištu u Beogradu. To je priča o pesnicima i o njihovoj želji da se ostave trag u životu.

*Dnevnik srpske domaćice* (2000) govori o Titovim pionirima u Miloševićevoj Srbiji i o svemu što nas je potresalo u tim vremenima. Objavljena je 2002. godine je u Francuskoj, u izdanju *L’age d’homme* i u italijanskom *Publikem-u*.

Roman *Hepi end* (2002) govori o četrdeset godina staroj Ljubi, profesorki engleskog jezika koja traga za ljubavlju, a ujedno ima strah od starenja.

U romanu *Majke mi, bajka* (2003) i dalje je glavni lik profesorka Ljuba koja se pita da li je srećan kraj moguć samo u bajkama ili je moguć i u životu. Traži način da spase svoj život uprkos mogućnostima koje su sve manje.

*Ono sve što znaš o meni* (2005), naslov knjige preuzet je iz pesme Arsena Dedića. Roman je objavljen oktobra 2006. godine u Francuskoj u izdanju .

Drama *Imitacija života* (2004) govori o devedesetim godinama dvadesetog veka u Srbiji i o tranziciji u kojoj trenutno živimo.

Roman *Tvoj sam* (2006), razlikuje se po tome što glavni junaci nisu više žene već jedan muškarac, jedan iznevereni muž koji tek nakon smrti svoje voljene žene otkriva da ga je varala i to saznaje zahvaljujući ogrlici koja je sastavljena od poludragih kamenja i u kojoj svaki kamen simboliše po jednog ljubavnika.

*Srce moje* (2007) je roman o dvoje zaljubljenih pisaca koji su se u prošlosti voleli i sada svako u svojoj knjizi piše o toj ljubavi na svoj način.

Bibliografija
-------------

* *Baba nemoj ništa da me pitaš* (1997)
* *Suze su okej* (1999)
* *Dnevnik srpske domaćice* (2000)
* *Hepi end* (2002)
* *Majke mi, bajka* (2003)
* *Imitacija života* (2004)
* *Ono sve što znaš o meni* (2005)
* *Tvoj sam* (2006)
* *Srce moje* (2007)
* *Azbuka mog života* (2008)
* *Glad* (2009)
* Gospodin pogresni (2010)
* Antidepresiv (2011)
* Trazi me (2012)
* Tvoj andjeo cuvar (2016)

Vanjske veze
------------

* Zvanična internet prezentacija Arhivirano 2013-01-11 na Wayback Machine-u
* Umesto što se žalite - pišite („Politika", 30. septembar 2011)

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 46035217
* LCCN: n96100533
* ISNI: 0000 0001 1949 3835
* GND: 1089309023
* SUDOC: 059094095
* BNF: cb13750298x (podaci)
* BIBSYS: 9025698
* NLA: 40508833
* NKC: xx0104132
* NSK: 000471410

 |